Radio FMJC Leson Dominikal andirek avek Fre Stanley
Channel: RADIO FMJC
Date: 19/02/2022

Lekti: Jan 9:1-12

Tèks dò : Jezi reponn yo : Se pa ni peche pa l', ni peche manman l' ak papa l' ki lakòz sa. Li fèt avèg, se pou moun ka wè sa pouvwa Bondye a ka fè nan li. Jan 9: 3

Entwodiksyon : Gras ak etid nou sou Levanjil Jan an lane pase, nou kwè nanm anpil moun te beni. Kondisyon lavi anpil frè ak sè te amelyore nan relasyon yo ak Seyè a. Pou nouvèl ane sa a, n'ap kontinye ak seri etid nou sou liv sa a. Premye leson an ap mennen nou nan chapit 9 la kote Jezi montre gwo pouvwa li kòm Pitit Bondye, lè l' louvri je yon nonm ki te fèt tou avèg. Mirak sa a se yon vrè baz ansèyman li sou avègleman espirityèl (v. 39-41) ak yon bon epi yon move gadò (10:1-18). Ann swiv leson an ansam..

I. Kòz avègleman an (v. 1-3)

Se nan Jerizalèm, Jezi ak disip li yo te rankontre nonm lan ki te fèt tou avèg la epi ki te konn mande charite a. Tankou ka nonm paralize depi 38 an (chap. 5), Jan prezante nou nonm sa ki parèt nan yon eta ki sanble ta san remèd.

A. Kesyon disip yo sou avègleman nonm nan :

Kisa ki te fè nonm lan fèt avèg ? Keksyon sa a te yon gwo pwoblèm pou disip Jezi yo (v. 2). Konsa, yo te mande Jezi si se peche pa nonm lan osinon peche manman l'ak papa l'ki lakòz sa?

Disip yo te poze keksyon sa a, paske yo te kwè se peche ki lakòz tout soufrans lèzòm ; kidonk, maladi sa te pou disip yo yon gwo pwoblèm tewolojik. Disip yo ta sanble apiye sou Pawòl sa yo ki di :

1. "Lavi tout moun, papa, manman kòm pitit, se pou mwen yo ye. Moun ki fè peche a, se li menm k'ap mouri (Ezekyèl 18:4)." Eske nonm lan ta peche nan vant manman li?

2. "Mwen menm, Seyè a, Bondye nou an, mwen se yon Bondye kifè jalouzi. Lè yon moun rayi m', mwen fè pitit li, pitit pitit li ak pitit pitit pitit li yo peye sa" (Egzòd 20:5) . Disip yo te gen difikilte pou kon prann kòz pwoblèm lan, epi Pawòl Bondye a pa chanje : Tout moun se pechè (Wom. 3:9-20).

B. Vrè rezon avègleman nonm nan.

Sepandan, repons Jezi a te diferan de kwayans yo. Li te di yo : "Se pa ni peche pa l' ni peche manman l' ak papa l' ki lakòz sa. Li fèt avèg, ין se pou moun ka wè sa pouvwa Bondye a ka fè nan li" (v. 3) . Se sa ki te kòz avègleman an. Bib la di nou tou, maladi Laza a se te pou fè moun wè pouvwa Bondye (Jan 11:4). Konsa tou, konsènan maladi Pòl t'ap soufri nan kò li, Bondye te fè apot la konnen : "Se favè m'ase ou bezwen. Paske lè ou fèb, se lè sa a moun wè pouvwa mwen nan ou" (2 Korent 12 :9).

Konbyen fwa nou pote move jijman sou yon moun ki malad menm jan ak sa twa zanmi Job yo te fè? Reflechi sou sa, epi pran desizyon pou priye pito pou moun ki nan lapenn ak nan soufrans yo, paske ou pa fin konnen tout plan Bondye.

II. Jezi rekonèt devwa li pou fè travay Bondye a (v. 4, 5)
A. Travay pou louvri je.

Bondye te voye Pitit li a sou tè a pou fè anpil travay. Pami travay sa yo, Bondye te di l' : "Ou ap louvri je avèg yo" (Ezayi 42:7).

Konsènan menm travay Kris la, li te di tou : "Je avèg yo pral louvri Zòrèy moun soudè yo pral debouche" (Ezayi 35:5).

Nan vèsè 4 la, Jezi rekonèt ke toutotan li fè klè oubyen li fè jou li dwe fè travay moun ki voye li a. An verite li te vle di, toutotan li t'ap viv sou tè a toujou fòk li te fè travay Bondye te voye l' fè a. Li te ajoute ke li pral fè nwit, pèsonn p'ap kapab travay. Li te pale konsa pou fè referans ak lanmò li, ki pa t' lwen rive lè sa a.

B. Travay pou klere moun ki nan peche.

Nan vèsè 5 lan, li di : "Toutotan mwen la sou latè, mwen se limyè k'ap klere tout moun ki sou latè." Li se limyè moun pou n' pa viv nan tenèb peche. Se li tou ki konn kòz tout doulè nou, soufrans nou. Wi, Jezi se limyė lemonn (8:12). Li konnen menm sa k'ap pase nan kè nou (2:25).